CELEX: 52012PC0619
Language: sl
Date: 2012-10-19
Title: Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/006 FI/Nokia Salo, Finska)

|
			
		
		
		52012PC0619
		
			Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/006 FI/Nokia Salo, Finska) /* COM/2012/0619 final */
			
				
		
		
			
			   	OBRAZLOŽITVENI
MEMORANDUM
Točka 28
Medinstitucionalnega sporazuma z dne 17. maja 2006 med Evropskim
parlamentom, Svetom in Komisijo o proračunski disciplini in dobrem
finančnem poslovodenju[1]
omogoča uporabo sredstev Evropskega sklada za prilagoditev globalizaciji
(v nadaljnjem besedilu: ESPG) na
podlagi mehanizma prilagodljivosti do letne zgornje
meje 500 milijonov EUR poleg ustreznih razdelkov finančnega
okvira.
Pravila, ki se uporabljajo
za prispevke iz ESPG, so določena v Uredbi (ES) št. 1927/2006
Evropskega parlamenta in Sveta z dne 20. decembra 2006 o
ustanovitvi Evropskega sklada za prilagoditev globalizaciji[2].
Finska je vlogo
EGF/2012/006 FI/Nokia Salo za finančni prispevek iz ESPG vložila
4. julija 2012 po odpuščanju presežnih delavcev v podjetju Nokia
plc (Salo) na Finskem.
Komisija je vlogo
temeljito proučila in v skladu s členom 10 Uredbe (ES)
št. 1927/2006 sklenila, da so izpolnjeni pogoji za finančni prispevek
na podlagi te uredbe.
POVZETEK VLOGE IN
ANALIZA
 Ključni podatki: ||   
 Referenčna št. ESPG || EGF/2012/006 
 Država članica || Finska 
 Člen 2 || (a) 
 Glavno podjetje || Nokia plc (Salo) 
 Dobavitelji in proizvajalci v poproizvodni fazi || 0 
 Referenčno obdobje || 1. 3. 2012–1. 7. 2012 
 Datum začetka izvajanja prilagojenih storitev || 29. 2. 2012 
 Datum vloge || 4. 7. 2012 
 Odpuščeni delavci v referenčnem obdobju || 1 000 
 Odpuščeni delavci pred referenčnim obdobjem in po njem || 0 
 Upravičeni odpuščeni delavci skupaj || 1 000 
 Pričakovano število odpuščenih delavcev, ki bodo sodelovali pri ukrepih || 1 000 
 Izdatki za prilagojene storitve (v EUR) || 10 273 000 
 Izdatki za izvajanje ESPG[3] (EUR) || 419 000 
 Izdatki za izvajanje ESPG (v %) || 3,92 
 Celotni proračun (v EUR) || 10 692 000 
 Prispevek ESPG (50 %) (v EUR) || 5 346 000 
1.                      
Vloga je bila pri Komisiji
vložena 4. julija 2012, z dodatnimi informacijami pa je bila dopolnjena do
21. avgusta 2012.
2.                      
Vloga izpolnjuje pogoje za
pridobitev pomoči iz ESPG iz člena 2(a) Uredbe (ES)
št. 1927/2006 in je bila vložena v roku 10 tednov, kot je
določeno v členu 5 navedene uredbe.
Povezava med
odpuščanjem presežnih delavcev in velikimi strukturnimi spremembami v
svetovnih trgovinskih tokovih zaradi globalizacije
3.                      
Da bi Finska dokazala povezavo
med odpuščanjem presežnih delavcev in velikimi strukturnimi spremembami v
svetovnih trgovinskih tokovih zaradi globalizacije, trdi, da sedanje težave
podjetij Nokia, Nokia Siemens Networks, skoraj vseh podizvajalcev in prizadetih
regij izvirajo iz februarja 2011. Takrat je Nokia oznanila bistveno spremembo
strategije podjetja in začela obsežno sodelovati s podjetjem Mircrosoft,
da bi operativni sistem Microsoft Windows Phone uporabila kot primarni
operativni sistem za pametne telefone, obenem pa lastni operativni sistem
Symbian do konca leta 2016 ohranila kot programsko platformo v nižjecenovnih
telefonih. Povpraševanje po telefonih z operacijskim sistemom Symbian je medtem
znatno upadlo, zato bo razvijanje in vzdrževanje operacij, ki temeljijo na
sistemu Symbian, ukinjeno.
4.                      
Namen navedenega ukrepa je bil
ohraniti obrat Nokie v Salu v delovanju in zmanjšati število zaposlenih v pisarnah
po svetu za okrog 12 %. Tako je prenehal delovati obrat v Cluju v Romuniji
(septembra 2011), za katerega je bila vložena druga vloga ESPG[4]. Tudi podjetje
Nokia Siemens Networks je napovedalo velika odpuščanja (novembra 2011). V obratu v Salu so 22. marca 2012
napovedali, da bo odpuščenih 1 000 od 1 700 delavcev.
Načrtovana so že tudi dodatna odpuščanja, Finska pa bo po
pričakovanjih za naslednji val odpuščanj vložila novo vlogo.
5.                      
Glavni razlog za
odpuščanje delavcev je prenos funkcij v sektorju v neevropske tretje
države. Sestavljanje mobilnih telefonov, ki je prej potekalo v Salu in Cluju,
je bilo preseljeno v Azijo (na Kitajsko, v Južno Korejo, Indijo in Vietnam,
kjer je v gradnji nov obrat Nokie). Proizvodnja sestavnih delov in
podizvajalska proizvodnja sta že bili preseljeni iz Evrope. Selitvi proizvodnje
sledi tudi selitev oblikovanja in razvijanja izdelkov.
6.                      
Načrt Nokie je preselitev
sestavljanja naprav v azijske obrate, kjer deluje večina dobaviteljev
sestavnih delov. Namen prenosa sestavljanja telefonov v Azijo je pospešiti
vstop naprav na trg. S tesnejšim sodelovanjem s podizvajalci bo lahko Nokia
pospešila dajanje inovacij na trg in izboljšala konkurenčnost. Nokia
izgublja svoj položaj na najpomembnejših trgih Kitajske in Indije, kjer več
proizvajalcev poceni telefonov povečuje tržne deleže.
7.                      
Na svojem višku sta elektronika
in elektrotehnična industrija na Finskem zagotavljali zaposlitev za
več kot 60 000 ljudi, do konca leta 2012 pa se bo ta številka
zmanjšala na 50 000. Hkrati pa se je povečalo število zaposlenih v
podružnicah podjetij iz tega sektorja v tretjih državah, kar jasno kaže na
selitev funkcij zlasti v Azijo.
Zaposleni na Finskem
 Zaposleni
v podružnicah v tujini
8.                      
Doslej je bilo v sektorju
mobilne telefonije vloženih že več vlog ESPG, vse pa temeljijo na
spremembah v svetovnih trgovinskih tokovih[5].

Prikaz števila
odpuščenih delavcev in skladnost z merili iz člena 2(a)
9.                      
Finska je to vlogo vložila na
podlagi merila za pomoč iz člena 2(a) Uredbe (ES)
št. 1927/2006, ki zahteva vsaj 500 presežnih delavcev v obdobju štirih
mesecev v podjetju v državi članici, vključno z delavci, ki postanejo
presežni pri njihovih dobaviteljih ali proizvajalcih v poproizvodni fazi.
10.                  
V vlogi je navedenih
1 000 presežnih delavcev v podjetju Nokia plc (Salo) v štirimesečnem
referenčnem obdobju od 1. marca 2012 do
1. julija 2012. Tako v Nokii kot pri podizvajalcih pričakujejo,
da bo število presežnih delavcev še naraslo; za njih bo vložena ločena
vloga. Število vseh odpuščenih presežnih delavcev je bilo izračunano
v skladu s prvo alineo drugega odstavka člena 2 Uredbe (ES)
št. 1927/2006.
Razlaga nepredvidene
narave navedenega odpuščanja presežnih delavcev
11.                  
Finski organi trdijo, da
odpuščanja delavcev v obratu v Salu ni bilo mogoče predvideti, saj je
bil ta obrat izrecno izvzet iz napovedi o odpuščanju na Finskem iz
februarja 2011. V tistem času je bilo načrtovano, da bo v obratu v
Salu potekala proizvodnja pametnih telefonov s platformo Windows Phone.
12.                  
Konec novembra 2011, ob
napovedi zaprtja obrata v Cluju v Romuniji, je Nokia oznanila, da bo
vnovič preučila vlogo obrata v Salu in da je za leto 2012 mogoče
pričakovati odpuščanje zaposlenih. Nokia je 22. marca 2012
napovedala, da bo v obratu v Salu do konca junija odpuščenih 1 000
zaposlenih. Glede na zagotovila pred letom dni ter dejstvo, da je to prvi
proizvodni obrat Nokie z operacijami za razvijanje izdelkov in kraj, v katerem
je Nokia običajno začela postopek sestavljanja ali učenja
sestavljanja novih in pomembnih modelov telefonov, je bila ta napoved
nepričakovana. Poleg tega je na Finskem že prišlo do obsežnih
odpuščanj, zato novega tako velikega vala odpuščanj ni bilo
mogoče predvideti.
Opredelitev
podjetij, ki odpuščajo, in delavcev, za katere je predvidena pomoč
13.                  
Vloga se nanaša na 1 000
presežnih delavcev v podjetju Nokia plc (Salo). Ukrepi, opisani v nadaljevanju,
so predvideni za vseh 1 000 delavcev.
14.                  
Razčlenitev delavcev, za
katere je predvidena pomoč:
 Kategorija || Število || Odstotek 
 Moški || 365 || 36,5 
 Ženske || 635 || 63,5 
 Državljani EU || 944 || 94,4 
 Državljani držav, ki niso članice EU || 56 || 5,6 
 Stari od 15 do 24 let || 28 || 2,8 
 Stari od 25 do 54 let || 803 || 80,3 
 Stari od 55 do 64 let || 169 || 16,9 
 Starejši od 64 let || 0 || 0,0 
15.                  
Med temi delavci jih ima 20
dolgotrajne zdravstvene težave ali so invalidni.
16.                  
Razčlenitev po poklicnih
kategorijah:
 Kategorija || Število || Odstotek 
 Zakonodajalci, visoki uradniki in menedžerji || 15 || 1,5 
 Strokovnjaki || 14 || 1,4 
 Tehniki in drugi strokovni sodelavci || 64 || 6,4 
 Uradniki || 49 || 4,9 
 Poklici za neindustrijski način dela || 104 || 10,4 
 Upravljavci strojev in naprav, industrijski izdelovalci in sestavljavci || 713 || 71,3 
 Poklici za preprosta dela || 41 || 4,1 
17.                  
Finska je v skladu s
členom 7 Uredbe (ES) št. 1927/2006 potrdila, da je upoštevala
politiko enakosti spolov ter politiko nediskriminacije ter da ju bo v
različnih fazah izvajanja ESPG in še zlasti pri dostopu do njega še naprej
uporabljala.
Opis zadevnega
območja ter njegovih organov in zainteresiranih strani
18.                  
Območje Sala je del regije
Jugozahodna Finska, ki je ena izmed najbolj k izvozu usmerjenih regij v državi
(več kot 60 % industrijske proizvodnje je namenjene za izvoz). V 90.
letih je z rastjo podjetja Nokia, ki je postajalo vodilni svetovni proizvajalec
mobilnih telefonov, pridobila status visoko produktivne regije. Ko se je
položaj Nokie poslabšal in se je začela svetovna finančna in
gospodarska kriza, so se razmere v Salu glede na zaposlovanje in proizvodnjo
poslabšale, zadevna regija pa je bila bolj prizadeta od drugih regij na
Finskem.
19.                  
Gospodarska struktura
območja Sala je od konca 90. let izjemno specializirana; leta 2008 sta informacijski in komunikacijski
sektor na primer predstavljala več kot 50 % dodane vrednosti.
Slabitev Nokie je najprej prizadela dobavitelje, saj se je zmanjšalo število
naročil elektronskih sestavnih delov, plastičnih delov in drugih
podpornih storitev. Šele v drugi fazi je Nokia zmanjšala lastno proizvodnjo in
nazadnje tudi svojo delovno silo.
20.                  
Salo leži ob obali v regiji
Jugozahodna Finska, približno 50 km od regionalnega centra Turku in 100 km od
Helsinkov. Večina delavcev živi v lokalni skupnosti, nekaj jih na delo
prihaja iz Turkuja, manj pa iz Helsinkov.
21.                  
Glavne zainteresirani strani so
Center za gospodarski razvoj, promet in okolje Jugozahodne Finske, Zavod za
zaposlovanje in razvoj gospodarstva lokalne skupnosti Salo, mesto Salo in mesto
Somero.
22.                  
Za reorganizacijo dejavnosti
Nokie v Salu je bila ustanovljena delovna skupina s širokim zastopstvom.
Več podskupin obravnava najrazličnejše teme, vključno s
storitvami, dobrim počutjem, študijami, novimi zaposlitvami izven Nokie in
podjetništvom. Posebej za pomoč pisarniškemu osebju je bila vzpostavljena
lokalna koordinacijska skupina. Skupina „Investiraj v Salo“ se trudi, da bi
uskladila ponudbo dela in potrebe zainteresiranih podjetij.
Pričakovani
vpliv odpuščanja presežnih delavcev na lokalno, regionalno ali državno
zaposlenost
23.                  
Pred začetkom recesije
leta 2008 je bila nezaposlenost v območju Sala približno 6-odstotna. Do konca leta 2009 se je podvojila na 12 % in
od takrat rahlo raste. Zaradi trenutnih odpuščanj in pričakovanega
drugega vala odpuščanj obstaja tveganje, da se bo nezaposlenost do konca
leta 2012 povečala na približno 15 –17 %.
24.                  
Razmere v Salu se pomembno
razlikujejo od razmer v drugih delih Finske, kjer je Nokia zmanjšala svoje
poslovanje. Večina osebja v Nokii v Salu je bila tradicionalno zaposlena
za sestavljanje telefonov in podobne naloge, v drugih enotah na Finskem pa je
bil poudarek na razvojnih in oblikovalskih funkcijah. Zato sedanje in prihodnje
odpuščanje v obratu v Salu zadeva predvsem tovarniške delavce. Glede na
izobrazbo delavcev, od katerih jih ima okrog 40 % samo osnovno izobrazbo,
39 % pa sekundarno stopnjo izobrazbe, bodo ta odpuščanja bistveno
povečala delež nižjeizobraženih med nezaposlenimi v Salu. Poklicne
kvalifikacije teh delavcev večinoma niso s področja tehnologije ali tehničnega
dela. Delavci so jih dobili predolgo nazaj, novih izkušenj na teh
področjih pa niso pridobili, zato jih ne morejo nadgraditi.
25.                  
Finančne razmere v mestu
Salo so slabe, odpuščanja v Nokii pa bodo vplivala na občinske
davčne prihodke. Tudi mesto kot delodajalec bo moralo odpustiti več
zaposlenih in tako ne bo moglo ponuditi zaposlitve odpuščenim delavcem v
Nokii.
Usklajeni sveženj
prilagojenih storitev, ki jih je treba financirati, in razčlenitev
predvidenih stroškov zanj, vključno z njegovim dopolnjevanjem z ukrepi,
financiranimi iz strukturnih skladov
26.                  
Namen ukrepov je presežnim
delavcem Nokie v Salu pomagati pri iskanju nove zaposlitve ali ustanovitvi
lastnega podjetja ter pri udeleževanju nadaljnjega izobraževanja ali
usposabljanja (ali pri obojem). Ukrepi vključujejo:
–     
Svetovanje pri iskanju
zaposlitve: Osebnemu vodenju za
vse delavce, za katere je bilo načrtovano odpuščanje (to ni del vloge
ESPG), je še v času odpovednega obdobja sledilo bolj poglobljeno
svetovanje v prostorih Nokie. Nadaljuje
se z individualnim in skupinskim svetovanjem, organizacijo in udeležbo na
zaposlitvenih sejmih, obveščanjem o lokalnemu trgu dela in prostih
delovnih mestih ter krepitvijo spretnosti za iskanje zaposlitve, zlasti za
tiste, ki niso že več let brezposelni. Svetovanje pri iskanju zaposlitve
traja od 5 do 20 dni, odvisno od potreb delavcev. Stroški ukrepa znašajo
450 EUR, zanj pa se bo po pričakovanjih odločilo okoli 600
delavcev. Ostalih 400 delavcev po začetnem osebnem vodenju ne bo potrebovalo
nadaljnjega svetovanja.
–     
Usposabljanje in
preusposabljanje: Gre za dve
glavni področji: pripravljalno usposabljanje za trg dela za tiste, ki še
nimajo načrtov za novo poklicno pot, ter poklicno prekvalificiranje
tistih, ki imajo jasno začrtan cilj, za katerega morajo pridobiti potrebne
kvalifikacije. Pripravljalno usposabljanje za trg dela je logično
nadaljevanje svetovanja pri iskanju zaposlitve. Pričakuje se, da bo pri
tem ukrepu, za katerega je predvidenih 2 700 EUR na delavca,
sodelovalo okrog 170 delavcev. Poklicno prekvalificiranje lahko temelji na
predhodno pridobljenih kvalifikacijah in izkušnjah, ali pa iskalcem zaposlitvam
pomaga začeti na novem področju. V nekaterih primerih je možen
zaključek visokošolske izobrazbe. Odpuščenim delavcem Nokie v Salu so
na voljo najrazličnejši tečaji. Pričakuje se, da bo pri tem
ukrepu, za katerega je predvidenih 6 880 EUR na delavca, sodelovalo okrog
550 delavcev.
–     
Spodbujanje podjetništva in
storitve za nove podjetnike: Za ta
ukrep bodo finski organi uporabili program Protomo v razvojnem središču
Yrityssalo, ki je v celoti v lasti mesta Salo in zagotavlja poslovne storitve,
vključno s podporo pri ustanavljanju novih podjetij. Protomo je okolje za
odprte inovacije, ki udeležencem omogoča, da ideje pretvorijo v prototipe,
se v skupinah ukvarjajo s pilotnimi projekti, razvijajo nove vrste izdelkov in
storitev ter ustanovijo novo podjetje z novimi delovnimi mesti. Povezuje nove
ideje in inovativne ljudi. Med izvajanjem ESPG za primer iz te vloge bodo v
najetih prostorih v Salu in Turkuju trije polno zaposleni uradniki ciljnim
delavcem zagotavljali storitve programa Protomo. Stroški storitev za
predvidenih 240 delavcev bodo 450 000 EUR.
Program Protomo je zasnovan
kot posredovalnica za nove podjetnike. Podatkovna zbirka Protomo vsebuje obetajoče
ideje posameznikov ali podjetij v regiji. Inštruktorji programa Protomo nato
manjšim skupinam odpuščenih delavcev pomagajo, da nove ideje pretvorijo v
nova podjetja, ki bi lahko ponujala blago ali storitve, za katere se zdi, da so
potrebne, ali pa se priključijo tvorcu ideje in jo pomagajo razvijati v
okviru že obstoječega podjetja. Skupina Protomo zagotavlja opremo in
nasvete za takšno skupinsko delo ter oceni izvedljivost predlogov in po potrebi
vključi ustrezne strokovnjake. Strošek za vključevanje strokovnjakov
in dostop do opreme je ocenjen na 360 000 EUR za 240 udeležencev. Delo bo
potekalo v 60 skupinah s po štirimi do šestimi udeleženci, pričakuje pa
se, da bi več kot polovica teh skupin lahko prerasla v nova podjetja, ki
bodo zmožna preživetja.
Morebitnim novim podjetnikom
so na voljo ustrezno usposabljanje, svetovanje, podpora in donacije za
ustanovitev podjetja. Donacije za ustanovitev podjetja vključujejo
hranarino med prvimi meseci delovanja novega podjetja. Ocenjeni stroški
potrebnega usposabljanja so 240 000 EUR za 240 delavcev. Protomo bo prav
tako lahko vključil zunanje strokovnjake s posebnim znanjem, ki bodo na
voljo obetajočim podjetnikom; stroški tega ukrepa so ocenjeni na
120 000 EUR za 240 zadevnih delavcev.
–     
Podpora za ustanovitev samostojnih
podjetij: Gre za donacijo za
ustanovitev podjetja, ki obetajočim podjetnikom zagotavlja prihodek za
največ 18 mesecev začetnega poslovanja. Osnovno nadomestilo znaša
31,36 EUR na dan. Temu se prišteje spremenljiv dodatek, ki ne sme presegati 60 %
osnovnega nadomestila. Po ocenah naj bi bilo do tega nadomestila
upravičenih okoli 60 oseb, povprečno izplačilo v obdobji
izvajanja pa bo 6 000 EUR. V tem obdobju bodo upravičenci še naprej
deležni svetovanja in podpore programa Protomo.
–     
Pomoč pri mobilnosti: Ta ukrep vključuje tako potne stroške kot
stroške selitve. Iskalci zaposlitve morda ne bodo našli zaposlitve v bližini
kraja bivanja in bodo morali na razgovore za zaposlitev potovati v drug kraj
ter se za novo zaposlitev preseliti. Potni stroški se izračunajo na
podlagi kilometrine in po potrebi stroškov nočitve. Stroški selitve se
povrnejo v višini do 700 EUR.
–     
Služba za zaposlitveno
svetovanje na kontaktni točki:
Delavcem obrata Nokia v Salu je na voljo kontaktna točka, ki jim
zagotavlja pomoč med izvajanjem ukrepov. Kontaktna točka, ki je bila
prvotno v prostorih podjetja Nokia, prizadetim delavcem od začetka pomaga
z nasveti ter precej bolj osebnimi in poglobljenimi storitvami, kot bi jih
lahko zagotovil javni zavod za zaposlovanje. Posebna pozornost je namenjena
zagotavljanju, da noben delavec ne bo dolgotrajno brezposeln. Po intenzivni
začetni podpori je kontaktna točka delavcem na voljo tudi potem, ko
nadaljujejo s posameznimi ukrepi. Stroški vzdrževanja kontaktne točke za
vseh 1 000 delavcev so ocenjeni na 900 000 EUR.
–     
Subvencioniranje plač: Subvencioniranje plač je na voljo
delodajalcem, ki zaposlijo zadevne delavce kljub njihovim pomanjkljivim
kompetencam in poklicnim spretnostim in ki so jim pripravljeni zagotoviti
podporo ter potrebno poklicno usposabljanje za ustalitev v tujem poklicnem
okolju. Trajanje subvencioniranja se določi glede na potrebe delavcev,
ocenjen strošek na delavca, ki sodeluje v tem ukrepu, pa je povprečno
7 500 EUR.
–     
Sistem zbiranja podatkov po
podjetjih: Ta ukrep zavodom za
zaposlovanje in gospodarski razvoj, središčem za gospodarski razvoj in
ministrstvu za zaposlovanje in gospodarstvo omogoča opravljanje
telefonskih razgovorov s podjetji in zbiranje ažurnih podatkov o potrebah
podjetij po delavcih. Ti podatki uradom omogočajo, da delavce usmerijo v
pravo smer in jim pomagajo pri odločanju za tečaje usposabljanja.
Razgovori se opravljajo centralizirano, rezultati pa so zainteresiranim stranem
na voljo v strukturirani obliki. Strošek zagotavljanja te storitve je ocenjen
na 120 000 EUR.
–     
Poklicno usmerjanje ter
evidentiranje poklicnih spretnosti in kompetenc: Poklicne kompetence in izobrazba ljudi, ki so bili dolgo
vključeni v postopek sestavljanja telefonov v Nokii, se zelo razlikujejo,
oceniti pa jih je mogoče z evidentiranjem poklicnih spretnosti in
kompetenc. Za individualno usmerjanje in načrtovanje usposabljanja je
treba poznati izhodišče vsakega delavca. Evidentiranje poklicnih
spretnosti in kompetenc se ustrezno povezuje s podatki o potrebah po delavcih v
podjetjih, ki se jih pridobi s poročili in statističnimi podatki na
podlagi telefonskih razgovorov s podjetji. Evidentiranje poklicnih spretnosti
in kompetenc praviloma kot pogodbeno storitev opravijo ustanove za poklicno
usposabljanje. Za to storitev se bo predvidoma odločilo 450 delavcev,
stroški storitve pa so 500 EUR na delavca.
–     
Ocena delovne sposobnosti: Nekateri od odpuščenih delavcev imajo
omejene delovne sposobnosti, ki jih je treba opredeliti pred dogovorom o
načrtih in ukrepih podpore glede zaposlitve. Za namene ocene delovne
sposobnosti lahko urad za zaposlovanje in gospodarski razvoj iskalce zaposlitve
napoti na potrebne zdravniške preglede. Stroški za ta ukrep bodo po ocenah
povprečno 2 500 EUR na osebo.
27.                  
Izdatki za izvajanje ESPG, ki
so vključeni v vlogo v skladu s členom 3 Uredbe (ES) št.
1927/2006, zajemajo pripravo in upravljanje (vzpostavljanje potrebnih sistemov,
potni stroški in prevodi), obveščanje (na lokalni, regionalni in
nacionalni ravni) ter potrjevanje in spremljanje. Obveščanje na nacionalni
ravni je potekalo že med razmišljanjem o vlogi ESPG in nato še ob vložitvi
vloge Komisiji. Odpuščeni delavci Nokie bodo obveščeni, da njim
namenjene storitve sofinancira ESPG. Izpostavljena bo najboljša praksa pri
izvajanju, zlasti osebe, ki so s pomočjo ukrepov našle novo zaposlitev.
28.                  
Prilagojene storitve, ki so jih
predstavili finski organi, so aktivni ukrepi na trgu dela v okviru
upravičenih ukrepov iz člena 3 Uredbe (ES) št. 1927/2006.
Finski organi ocenjujejo, da znašajo skupni stroški 10 692 000 EUR,
pri čemer so izdatki za prilagojene storitve
10 273 000 EUR, izdatki za izvajanje ESPG pa
419 000 EUR (tj. 3,92 % celotnega zneska). Skupni zaprošeni prispevek
iz ESPG je 5 346 000 EUR (50 % skupnih stroškov).
 Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR) 
 Prilagojene storitve (prvi odstavek člena 3 Uredbe (ES) št. 1927/2006) 
 Svetovanje pri iskanju zaposlitve || 600 || 450 || 270 000 
 Usposabljanje in preusposabljanje (poklicno) || 550 || 6 880 || 3 784 000 
 Usposabljanje in preusposabljanje (pripravljalno) || 170 || 2 700 || 459 000 
 Spodbujanje podjetništva (program Protomo) || 240 || 1 875 || 450 000 
 Spodbujanje podjetništva (zagotavljanje storitev Protomo) || 240 || 1 500 || 360 000 
 Spodbujanje podjetništva (usposabljanje Protomo) || 240 || 1 000 || 240 000 
 Spodbujanje podjetništva (zagotavljanje storitev) || 240 || 500 || 120 000 
 Podpora za ustanovitev samostojnih podjetij || 60 || 6 000 || 360 000 
 Pomoč pri mobilnosti || 300 || 200 || 60 000 
 Služba za zaposlitveno svetovanje na kontaktni točki || 1 000 || 900 || 900 000 
 Subvencioniranje plač || 360 || 7 500 || 2 700 000 
 Sistem zbiranja podatkov v podjetju || 1 000 || 120 || 120 000 
 Poklicno usmerjanje ter evidentiranje poklicnih spretnosti in kompetenc || 450 || 500 || 225 000 
 Ocena delovne sposobnosti || 90 || 2 500 || 225 000 
 Vmesni seštevek prilagojenih storitev ||   || 10 273 000 
 Izdatki za izvajanje ESPG (tretji odstavek člena 3 Uredbe (ES) št. 1927/2006) 
 Priprava ||   || 72 000 
 Upravljanje ||   || 152 000 
 Širjenje informacij in obveščanje javnosti ||   || 183 000 
 Nadzor ||   || 12 000 
 Vmesni seštevek izdatkov za izvajanje ESPG ||   || 419 000 
 Skupni predvideni stroški ||   || 10 692 000 
 Prispevek iz ESPG (50 % skupnih stroškov) ||   || 5 346 000 
29.                  
Finska potrjuje, da zgoraj
navedeni ukrepi dopolnjujejo ukrepe, financirane iz strukturnih skladov, in da
se izvajajo ukrepi za preprečitev dvojnega financiranja. V regiji
Jugozahodna Finska deluje koordinacijska skupina za obravnavanje nenadne
strukturne spremembe, med njenimi zadolžitvami pa je tudi razdelitev
odgovornosti med ESS in ESPG. Usmerjevalna skupina tega projekta je odgovorna
za upravljanje, usmerjanje ter določanje strateških smernic in ciljev
dejavnosti. Projektna skupina pa je zadolžena za začetek ukrepov v
območju Sala ter spremljanje in ocenjevanje praktičnega napredka
strukturne spremembe na podlagi strateških ciljev, ki jih je določila
usmerjevalna skupina. V delovnih skupinah so obsežno zastopani regionalni
udeleženci, vključno s socialnimi partnerji in skupnim občinskim
organom za izobraževanje.
Datum začetka
ali predvidenega začetka izvajanja prilagojenih storitev za prizadete
delavce
30.                  
Finska je prilagojene storitve
za prizadete delavce, vključene v usklajeni sveženj, predlagan za
sofinanciranje iz ESPG, začela izvajati 29. februarja 2012. Ta
datum je zato začetek obdobja upravičenosti za katero koli
pomoč, ki bi se lahko dodelila iz ESPG.
Postopki za
posvetovanje s socialnimi partnerji
31.                  
Socialni partnerji so bili in
so še v proces vključeni od začetka. Več informacij je v
točki 29 zgoraj.
32.                  
Finski organi so potrdili, da
so bile zahteve nacionalne zakonodaje in zakonodaje EU o kolektivnem
odpuščanju upoštevane.
Informacije o
ukrepih, ki so obvezni v skladu z nacionalno zakonodajo ali kolektivnimi
pogodbami
33.                  
Glede meril iz
člena 6 Uredbe (ES) št. 1927/2006 so finski organi v vlogi:
·      potrdili, da finančni prispevek iz ESPG ne
nadomešča ukrepov, za katere so v skladu z nacionalno zakonodajo ali
kolektivnimi pogodbami odgovorna podjetja;
·      pokazali, da ukrepi pomenijo pomoč za
posamezne delavce in se ne uporabljajo za prestrukturiranje podjetij ali
sektorjev;
·      potrdili, da navedeni upravičeni ukrepi niso
financirani iz drugih finančnih instrumentov EU.
Sistemi upravljanja
in nadzora 
34.                  
Finska je Komisijo obvestila,
da bo s finančnim prispevkom upravljalo ministrstvo za zaposlovanje in
gospodarstvo, ki upravlja tudi s sredstvi ESS. To ministrstvo je tudi organ za
potrjevanje. Oddelka, odgovorna za ti dve funkciji, imata strogo ločene
zadolžitve in obveznosti poročanja. Za upravljanje je zadolžen oddelek za
zaposlovanje in podjetništvo, potrjevanje pa je naloga enote za človeške
vire in upravne zadeve. Ministrstvo je pripravilo priročnik s podrobnim
opisom postopkov, ki jim je treba slediti.
Financiranje
35.                  
Na podlagi vloge Finske je
predlagani prispevek iz ESPG za usklajeni sveženj prilagojenih storitev
(vključno z izdatki za izvajanje ESPG) 5 346 000 EUR, kar
je 50 % skupnih stroškov. Dodelitev sredstev iz Sklada, ki jo predlaga
Komisija, temelji na informacijah, ki jih je predložila Finska.
36.                  
Ob upoštevanju največjega
možnega zneska finančnega prispevka iz ESPG v skladu s
členom 10(1) Uredbe (ES) št. 1927/2006 in možnosti za
prerazporeditev odobrenih sredstev Komisija predlaga uporabo sredstev ESPG v
celotnem zgoraj navedenem znesku, ki se dodeli v okviru razdelka 1a finančnega
okvira.
37.                  
Po dodelitvi predlaganega
zneska finančnega prispevka bo v skladu s
členom 12(6) Uredbe (ES) št. 1927/2006 za
dodelitve v zadnjih štirih mesecih leta ostalo na voljo več
kot 25 % največjega letnega zneska, namenjenega ESPG.
38.                  
Komisija s tem predlogom za
uporabo sredstev ESPG začenja poenostavljeni postopek tristranskih
pogovorov v skladu s točko 28 Medinstitucionalnega sporazuma z
dne 17. maja 2006, da bi se doseglo soglasje obeh vej
proračunskega organa glede potrebe po uporabi sredstev ESPG in glede
potrebnega zneska. Komisija poziva prvo od obeh vej proračunskega organa,
ki bo na ustrezni politični ravni dosegla soglasje o osnutku predloga za
uporabo sredstev, da o svojih namerah obvesti drugo vejo in Komisijo. V primeru
nestrinjanja ene od obeh vej proračunskega organa bo sklican uradni
tristranski sestanek.
39.                  
Komisija ločeno pripravi
zahtevek za prerazporeditev za vnos posebnih odobritev za prevzem obveznosti v
proračun za leto 2012 v skladu s točko 28
Medinstitucionalnega sporazuma z dne 17. maja 2006.
Vir odobritev
plačil 
40.                  
Znesek odobritev plačil,
ki je bil leta 2012 prvotno vnesen v proračunsko postavko
04 05 01, bo potem, ko bosta obe veji proračunskega organa
sprejeli do zdaj vložene predloge za mobilizacijo ESPG, povsem porabljen in
tako ne bo zadostoval za potrebna sredstva za to vlogo. Povečanje odobritev plačil za proračunsko
postavko ESPG bo zahtevano bodisi s prerazporeditvijo bodisi s spremembo
proračuna, če bo mogoče odkriti vir razpoložljivih odobritev.
Odobritve iz navedene proračunske postavke se bodo uporabile za kritje
zneska 5 346 000 EUR, potrebnega za to vlogo.
Predlog
SKLEP EVROPSKEGA
PARLAMENTA IN SVETA
o uporabi sredstev
Evropskega sklada za prilagoditev globalizaciji v skladu s točko 28
Medinstitucionalnega sporazuma z dne 17. maja 2006 med Evropskim parlamentom,
Svetom in Komisijo o proračunski disciplini in dobrem finančnem
poslovodenju (vloga EGF/2012/006 FI/Nokia Salo, Finska)
EVROPSKI
PARLAMENT IN SVET EVROPSKE UNIJE STA –
ob upoštevanju Pogodbe o
delovanju Evropske unije,
ob upoštevanju Medinstitucionalnega
sporazuma z dne 17. maja 2006 med Evropskim parlamentom, Svetom in Komisijo o
proračunski disciplini in dobrem finančnem poslovodenju[6], zlasti točke
28 Sporazuma,
ob upoštevanju Uredbe (ES)
št. 1927/2006 Evropskega Parlamenta in Sveta z dne 20. decembra 2006
o ustanovitvi Evropskega sklada za prilagoditev globalizaciji[7], zlasti
člena 12(3) Uredbe,
ob upoštevanju predloga
Evropske komisije[8],
ob upoštevanju
naslednjega:
(1)              
Evropski sklad za prilagoditev
globalizaciji (ESPG) je bil ustanovljen za zagotavljanje dodatne pomoči
presežnim delavcem, odpuščenim zaradi velikih strukturnih sprememb v
svetovnih trgovinskih tokovih, ki so posledica globalizacije, ter za pomoč
pri njihovi ponovni vključitvi na trg dela.
(2)              
Medinstitucionalni sporazum z
dne 17. maja 2006 omogoča uporabo sredstev iz ESPG do letne
zgornje meje 500 milijonov EUR.
(3)              
Finska je
4. julija 2012 vložila vlogo za uporabo sredstev ESPG v zvezi z
odpuščenimi delavci v podjetju Nokia plc (Salo), do
21. avgusta 2012 pa jo je dopolnila z dodatnimi informacijami. Vloga
izpolnjuje zahteve za določitev finančnih prispevkov iz
člena 10 Uredbe (ES) št. 1927/2006. Komisija zato
predlaga uporabo zneska v višini 5 346 000 EUR.
(4)              
Zato bi bilo treba uporabiti
sredstva ESPG, da se zagotovi finančni prispevek za vlogo, ki jo je
vložila Finska –
SPREJELA NASLEDNJI
SKLEP:
Člen 1
V okviru splošnega
proračuna Evropske unije za proračunsko leto 2012 se iz
Evropskega sklada za prilagoditev globalizaciji (ESPG) uporabi vsota
5 346 000 EUR v odobritvah za prevzem obveznosti in odobritvah
plačil.
Člen 2
Ta sklep se objavi v Uradnem
listu Evropske unije.
V Bruslju,
Za Evropski
parlament                                  Za Svet
Predsednik                                                     Predsednik
[1]               UL C 139, 14.6.2006,
str. 1.
[2]               UL L 406, 30.12.2006, str. 1.
[3]               V skladu s tretjim odstavkom
člena 3 Uredbe (ES) št. 1927/2006.
[4]               EGF/2011/014 RO/Nokia.
[5]               Redne posodobitve: http://ec.europa.eu/social/BlobServlet?docId=4558&langId=en
[6]               UL C 139, 14.6.2006,
str. 1.
[7]               UL L 406, 30.12.2006, str. 1.
[8]               UL C […], […], str. […].